In rekenaarwetenskap is 'n datastruktuur 'n formaat vir die organisering, bestuur en stoor van data wat effektiewe toegang en wysiging moontlik maak. Meer konkreet is 'n datastruktuur 'n versameling datawaardes, die verhoudings tussen hulle, en die funksies of bewerkings wat toegepas kan word op die data. Datastrukture dien as die basis vir abstrakte datatipes (ADT). "Die ADT definieer die logiese vorm van die datatipe. Die datastruktuur implementeer die fisiese vorm van die datatipe." Verskillende tipe datastrukture is geskik vir verskillende toepassings, en party is hoogs gespesialiseerd vir spesifieke take. So byvoorbeeld gebruik relasionele databasisse tipies B-boomindekse vir dataherwinning, terwyl programvertalers gewoonlik hutstabelle gebruik om identifiseerders op te soek. Datastrukture verskaf 'n manier om groot hoeveelhede data doeltreffend te bestuur vir gebruike soos groot databasisse en internetindekseringsdienste. Doeltreffende datastrukture is gewoonlik die sleutel tot die ontwerp van doeltreffende algoritmes. Sommige formele ontwerpsmetodes en programmeertale beklemtoon datastrukture eerder as algoritmes as die sleutelfaktor vir organisering by sagtewareontwerp. Datastrukture kan gebruik word vir die stoor en herwinning van inligting wat in beide die hoofgeheue en sekondêre geheue gestoor word.